প্রধানমন্ত্রী ও রাষ্ট্রপতির বাড়ি ভাংচুর! বাংলাদেশের পথে এগোচ্ছে নেপাল?

ওয়েব ডেস্ক: শ্রীলঙ্কা, বাংলাদেশের পর এবার নেপাল (Nepal Gen Z Protest)। পতনের মুখে দাঁড়িয়ে ভারতের আরেক প্রতিবেশী দেশের সরকার। সোশ্যাল মিডিয়ার বেশ কিছু অ্যাপ ব্যান (Social Media App Ban) করার পর নেপাল সরকারের (Government Of Nepal) বিরুদ্ধে আন্দোলনে নামে দেশের তরুণ সমাজ। চাপে পড়ে নিষেধাজ্ঞা প্রত্যাহার করলেও কেপি ওলির (KP Sharma Oli) নেতৃত্বাধীন সরকারের বিরুদ্ধে বিক্ষোভের আগুন মঙ্গলবার আরও বেড়েছে। রাজধানী কাঠমাণ্ডু সহ নেপালের বিভিন্ন শহরে সরকারি ও ব্যক্তিগত সম্পত্তির উপর হামলা চালানো হয়েছে; কোথাও কোথাও আগুন ধরানো এবং ভাঙচুরের ঘটনাও ঘটেছে।

নেপাল সরকারের নতুন নিয়ম মেনে চলতে ব্যর্থ হওয়ায় গত সপ্তাহে ফেসবুক, এক্স, ইউটিউবসহ জনপ্রিয় প্ল্যাটফর্মগুলো বন্ধ করে দেওয়া হয়। সোমবার এই নিষেধাজ্ঞা প্রত্যাহার করা হলেও ক্ষোভ থামেনি। আন্দোলনকারীরা সরকারের দুর্নীতি, স্বজনপ্রীতি এবং ক্ষমতাবানদের সন্তানদের সুবিধাপ্রাপ্তির বিরুদ্ধে সরব হয়েছেন। ‘নেপো কিড’, ‘নেপো বেবি’ ইত্যাদি হ্যাশট্যাগ ছড়িয়ে পড়ে সোশ্যাল মিডিয়ায়।

আরও পড়ুন: নেপালে ভারতীয়দের সতর্ক থাকার নির্দেশ বিদেশমন্ত্রকের

মঙ্গলবার বিক্ষোভকারীরা প্রেসিডেন্ট রাম চন্দ্র পৌডেলের বাড়ি ও প্রধানমন্ত্রী ওলির ব্যক্তিগত বাসভবনে আগুন ধরায়। এখানেই শেষ নয়, এদিন নেপালের প্রাক্তন প্রধানমন্ত্রী পুষ্প কমল দাহাল ও শের বাহাদুর দেউবা এবং বিদ্যুৎমন্ত্রী দীপক খাঁড়কার বাড়িতেও ভাঙচুর চালানো হয় বলে খবর। সোশ্যাল মিডিয়ায় এই ঘটনার বিভিন্ন ভিডিও ছড়িয়ে পড়ে যেখানে বিক্ষোভকারীদের রাষ্ট্রপতির বাড়ির ভেতর প্রবেশ করে ভাঙচুর করতে দেখা যায়।

প্রথম দিকে পুলিশ বিক্ষোভকারীদের ছত্রভঙ্গ করতে চেষ্টা করলেও এর বেশি কিছু শক্তি প্রয়োগ করা হয়নি। ফলে আন্দোলনকারীরা আরও বেপরোয়া হয়ে ওঠে। বিভিন্ন স্থানে পাথর ছোড়া, রাস্তায় অবরোধ এবং সরকারি ভবনের সামনে মিছিল চলতে থাকে। এই অবস্থায় নেপাল সরকারের জনপ্রিয়তা তলানিতে পৌঁছেছে। জনরোষ ক্রমেই বাড়ছে।